Apache
Apache HTTP Server, или само Apache, е уеб сървър на фондация Апачи софтуер с отворен код, който има ключова роля за първоначалното разрастване на WWW. Чрез него работят над 70% от сайтовете (включително Wikipedia). Счита се от много специалисти за платформа, според която се разработват и оценяват другите уеб сървъри.

Приложението стартира на много операционни системи, включително Unix, GNU, FreeBSD, Linux, Solaris, Mac OS X, Microsoft Windows, OS/2, Novell NetWare и други платформи.

Apache се разработва от отворено общество от разработчици – Фондация Апачи софтуер. Обществото поддържа и разработва множество други проекти, най-важните от които са Apache Ant, Apache SpamAssassin, Apache Tomcat и огромен брой други проекти, основани на XML езика, но Apache е най-известният и широко разпространен продукт.

Характеристики 
Сървърът има възможности за промяна на съобщенията за грешки, удостоверяване на потребителите, договаряне на съдържанието (изключително полезно при многоезични сайтове), прокси модул, както и поддръжка на CGI и SSI. Има множество модули за Apache, които позволяват работа на разнообразни скриптове и осигуряване на динамично съдържание, криптиране, ограничаване и други.

Лиценз 
Apache се разпространява под свой собствен лиценз – Apache License. Той има малки разлики с GNU GPL, но черновата на GPL версия 3 има секция, която позволява съвместимост с лицензи, подобни на този на Apache.

Версии и нововъведения

Apache 1.3 
Apache 1.3 предлага много нововъведения спрямо 1.2. Най-важните подобрения са по-удобните конфигурационни файлове, поддръжката на Windows и Novell NetWare, DSO поддръжката, инструментът APXS и други.

Apache 2.0 
Apache 2.0 е със сериозно пренаписан код. Добавени са IPv6 поддръжка, Unix threading, нова система за компилиране, поддръжка на други протоколи (например mod_echo), съобщения за грешки на много езици и опростена конфигурация. Много администратори са на мнение и че има сериозен скок в производителността.

Apache 2.2 
Apache 2.2 се появява през 2006 година и има нови и по-гъвкави модули за оторизация и кеширане, поддръжка на големи файлове (над 2 гигабайта) и SQL поддръжка.

Apache 2.4 
Apache 2.4 излиза на 21 февруари 2012 година.

Източници

Външни препратки 
 Официален сайт
 ONLamp.com Apache DevCenter 
 Apache Week
 Apache News Online

Уеб сървъри
Свободен софтуер
Фондация Апачи софтуер